1.eszközöket fejleszt ki a részletes regionális adatok bejelentésének megkönnyítése céljából;

2.naprakész mikroadat-továbbítási és -validálási eszközöket fejleszt ki, hogy visszajelzést adjon az adatszolgáltató országoknak az adatok minőségéről és az egyes adatkészletekben előforduló konkrét hibákról;

3.rendszeres találkozókat szervez a tagállamok, az EFTA-országok, a tagjelölt országok és a potenciális tagjelöltek szakértőivel (a közúti árufuvarozási statisztikákkal foglalkozó szakértői csoport és munkacsoportok) az adatminőségről, a módszertani kérdésekről és a jövőbeli előrelépésről szóló eszmecsere, valamint a bevált módszerek megosztása céljából.

Az adatgyűjtési terhek a jövőben tovább csökkenhetnek, ha a tagállamok a jelenlegi papíralapú dokumentumok helyett digitális adatszolgáltatási módszereket vezetnek be.

2.5.Az adatok validálása és a kapott statisztikai adatok minősége

Az adatgyűjtés és -továbbítás a tagállamok feladatkörébe tartozik, az Eurostat pedig minden intézkedést megtesz annak érdekében, hogy feltárja a beküldött adatokban rejlő hibákat, valamint az adatok validálását és feldolgozását végző informatikai rendszert tart fenn.

A tagállamoktól kapott adatok összességében véve nagyon jó minőségűek. Hibák esetén valamennyi ország felülvizsgálja az adatokat. A nemzeti, nemzetközi és valamennyi szállításra vonatkozóan a validálási eljárást a negyedéves mikroadatokon, az idősor-ellenőrzést pedig a negyedéves és az éves adatokon végzik el az alábbiak szerint:

·a mikroadatok validálása: az országok az EDAMIS portálon keresztül továbbítanak adatokat az Eurostat számára. A fő informatikai rendszer által végrehajtott validálási eljárás feltárja az alapvető hibákat és a hibás kódokat. Az adatszolgáltató országok mindegyik adattovábbításról validálási jelentést kapnak, amely a mikroadatok szintjén tartalmaz részleteket, hogy megkönnyítse a feltárt hibák kijavítását. Emellett a Bizottság a változó igények kielégítése és a kiváló minőségű statisztikák előállításának biztosítása érdekében folyamatosan fejleszti validálási szabályait;

·az idősorok ellenőrzése: a Bizottság lényegesnek tartja, hogy az adatok közzététele előtt meghatározza az idősorok kiugró értékeit. Fontos, hogy az adatszolgáltató országok megerősítsék a tendenciákat, ha jelentős eltérések figyelhetők meg. Amennyiben szükséges, az országok felülvizsgált adatkészleteket vagy a jelentős idősor-eltérések okainak magyarázatait is benyújtják.

2.6.A tagállamoknak nyújtott módszertani támogatás

Az Eurostat folyamatos módszertani és technikai támogatást nyújt a tagállamoknak, továbbá közúti árufuvarozási statisztikák készítése céljából megbízható információs rendszert tart fenn az adatok és metaadatok számára.

Az Eurostat két útmutató kézikönyvet készített a 70/2012/EU rendelet végrehajtásához:

·a Road freight transport methodology (Közúti árufuvarozási módszertan) című kézikönyv, amely meghatározza a közúti árufuvarozásra vonatkozó statisztikák tagállamokban, tagjelölt országokban és az EFTA-országokban történő összeállításának módszertani alapját;

·a Methodologies used in surveys of road freight transport in Member States and Candidate Countries (A tagállamokban és a tagjelölt országokban a közúti árufuvarozásra vonatkozó felmérésben használt módszerek) című kézikönyv, amely bemutatja az adatszolgáltató országokban végzett közúti árufuvarozási felmérések módszertani szempontjait.

2.7.Adatterjesztés

2.7.1.Az Eurostat adatterjesztési táblázatai

Az Eurostat a 70/2012/EU rendelet szerint gyűjtött mikroadatokon alapuló összesített adatokat az adatterjesztési adatbázisában teszi közzé. A felhasználók így a 6/2003/EK bizottsági rendelet rendelkezéseivel összhangban készített részletes statisztikai táblázatokhoz juthatnak. A közúti árufuvarozásról 43 táblázat áll rendelkezésre, amelyet egységes európai metaadatfájl és több nemzeti metaadatfájl egészít ki.

2.7.2.Kiadványok

Az Eurostat a „Statistics Explained” (Statisztikai magyarázatok) weboldalon közzétett cikkekben elemzést nyújt az adatokról a média és a nagyközönség számára. Ezek a cikkek az alábbi témakörökkel foglalkoznak:

·általános tendenciák a közúti árufuvarozásban;